ສະມາຊິກສະພາສູງສະຫະລັດ ກັບນັກໂທດອາເມລິກັນ ທີ່ຖືກປ່ອຍຈາກຄຸກມຽນມ້າ ເດີນທາງໄປຮອດບາງກອກແລ້ວ
ຂ່າວອື່ນໆ: ອິຣ່ານດຳເນີນຄະດີພວກປະທ້ວງ ອີກ 25 ຄົນ; 41 ຄົນເສຍຊີວິດ ໃນເຫດການໄຟໄໝ້ເຕ້ນແຕ່ງງານ ທີ່ຄູເຫວດ; ເກົາຫລີເໜືອ ຂູ່ວ່າຈະຕອບໂຕ້ ດ້ວຍອາວຸ
ເຮືອບິນທະຫານລຳນື່ງທີ່ບັນທຸກນັກໂທດອາເມລິກັນທີ່ຖືກປ່ອຍອອກຈາກຄຸກໃນມຽນມ້າ ແລະສະມາຊິກສະພາສູງສະຫະລັດທີ່ໄດ້ເຈລະຈາກັບຜູ້ນຳທະຫານມຽນມ້າ ໃຫ້ປ່ອຍໂຕຜູ້ກ່ຽວນັ້ນ ໄດ້ໄປຮອດບາງ ກອກແລ້ວ ນາຍ JohnYettaw ໄດ້ຕິດຕາມໄປກັບສະມາຊິກສະພາສູງJimWebb ໃນຖ້ຽວບິນໄປຍັງປະເທດໄທໃນວັນອາທິດມື້ນີ້ ໃນວັນເສົາວານນີ້ ທ່ານ Webb ໄດ້ພົບປະສົນທະນາກັບຜູ້ນຳມຽນມ້ານາຍພົນThanShwe ທີ່ໄດ້ອະນຸຍາດໃຫ້ປ່ອຍໂຕນາຍYettawທີ່ຖືກໂທດຈຳຄຸກ 7 ປີ ຍ້ອນໄດ້ລອຍນ້ຳຂ້າມບຶງໄປພັກຢູ່ເຮືອນຂອງ ທ່ານນາງອອງຊານຊູຈີ ທ່ານ Webbເປັນເຈົ້າໜ້າທີ່ສະຫະລັດຄົນທຳອິດທີ່ໄດ້ພົບກັບທ່ານ ThanShwe ໃນກອງປະຊຸມຖະແຫລງຂ່າວສັ້ນໆກ່ອນອອກຈາກມຽນມ້າ ທ່ານ Webb ໄດ້ກ່າວຂອບໃຈລັດຖະບານມຽນມ້າສຳລັບການປ່ອຍໂຕນາຍ Yettaw ຫລັງຈາກເດີນທາງໄປຮອດບາງກອກທ່ານ Webbໄດ້ບອກພວກນັກຂ່າວວ່າ ປະເທດຈີນມີພັນທະທີ່ຈະຕ້ອງໃຊ້ອິດທິພົນຂອງຕົນ ເພື່ອປະຕິຮູບລັດຖະບານທີ່ກົດຂີ່ແລະແຍກໂຕເອງຢູ່ຢ່າງໂດດດ່ຽວ ຂອງມຽນມ້ານັ້ນ ທ່ານກ່າວຕື່ມວ່າ ທ່ານມີແຜນການທີ່ຈະພົບປະກັບລັດຖະມົນຕີການຕ່າງປະເທດ Hillary Clintonເພື່ອປຶກສາຫາລືກັນກ່ຽວກັບທາງເລືອກ ໃນການຫາທາງຢຸດຕິສະຖານະການທາງການເມືອງທີ່ຕົກຢູ່ໃນສະພາບບໍ່ໄປບໍ່ມາໃນມຽນມ້ານັ້ນ ແລະນຳເອົາຄວາມຈະເລີນ ຮຸ່ງເຮືອງວັດທະນາຖາວອນ ມາສູ່ປະຊາຊົນມຽນມ້າ ທ່ານWebb ເດີນທາງໄປຢ້ຽມຢາມເອເຊຍ ໃນຖານະປະທານອະນຸກຳມາທິການຄວາມສຳພັນກັບຕ່າງປະເທດຂອງສະພາສູງສະຫະລັດ ກ່ຽວກັບກິດຈະການເອເຊຍແລະປາຊີຟິກ ສື່ມວນຊົນອີຣ່ານກ່າວວ່າພວກທີ່ຖືກກັກຕົວຫລາຍກວ່າ 25 ຄົນໄດ້ ຖືກນຳມາຂື້ນສານດຳເນີນ ຄະດີໃນມື້ນີ້ ໃນຂໍ້ຫາທີ່ກ່ຽວພັນກັບການກໍ່ຄວາມບໍ່ສະງົບລຸນຫລັງການເລືອກຕັ້ງປະທານາທິບໍດີຂອງອິ ຣ່ານ ທີ່ໄດ້ກາຍມາເປັນບັນຫາຂັດແຍ້ງກັນນັ້ນ ອົງການຂ່າວ IRNA ຂອງທາງການ ອິຣ່ານເວົ້າວ່າຄຳຟ້ອງຮ້ອງທີ່ອ່ານໃນສານ ໃນວັນອາທິດມື້ນີ້ ກ່າວຫາພວກກັກຂັງຈຳນວນ 25 ຄົນນັ້ນວ່າ ໄດ້ວາງແຜນເພື່ອ ສ້າງຄວາມວຸ້ນວາຍລຸນຫລັງການເລືອກຕັ້ງ ມາເປັນເວລາຫລາຍປີແລ້ວ ລາຍງານຂ່າວເວົ້າວ່າໄດ້ມີການນຳເອົາວີດີໂອບັນທຶກພາບຂອງການກໍ່ການຈະລາຈົນຕາມຖະນົນຫົນທາງ ມາສາຍໃຫ້ເບິ່ງ ຢູ່ໃນສານ ລັດຖະບານອິຣ່ານໄດ້ຈັບກຸມປະຊາຊົນຫລາຍຮ້ອຍ ຄົນ ໃນຂໍ້ຫາວ່າມີສ່ວນພົວພັນນຳການປະທ້ວງ ຕໍ່ຕ້ານ ຜົນການ ເລືອກ ຕັ້ງປະທານາທິບໍດີອິຣ່ານເມື່ອວັນທີ່ 12 ເດືອນມິຖຸນາ ຜ່ານມາ ທີ່ມອບໄຊຊະນະໃຫ້ປະທາ ນາທິບໍດີ MahmoudAhmadinejad ແຕ່ພວກຜູ້ນຳຝ່າຍຄ້ານ ກ່າວວ່າ ມີການສໍ້ໂກງການເລືອກຕັ້ງ ທູດພິເສດຂອງສະຫະລັດທ່ານ RichardHolbrooke ກຳລັງຢູ່ທີ່ປາກິສະຖານ ບ່ອນທີ່ທ່ານມີກຳນົດພົບພໍ້ກັບເຈົ້າໜ້າທີ່ຂັ້ນສູງຂອງປາກິສະຖານ ໃນມື້ນີ້ ທ່ານ Holbrookeໄດ້ມີແຜນການຈະເດີນທາງໄປຍັງເຂດຮ່ອມພູ Swat ທາງພາກຕາເວັນຕົກສ່ຽງເໜືອຂອງປາກິສະຖານຄືກັນ ແຕ່ເຈົ້າໜ້າທີ່ສະຖານທູດສະຫະລັດກ່າວວ່າ ຝົນຕົກໜັກໄດ້ເຮັດໃຫ້ທ່ານຕ້ອງໄດ້ລົບລ້າງແຜນການ ກອງທັບປາກິສະຖານໄດ້ເປີດສາກ ທຳການບຸກໂຈມຕີຢູ່ໃນເຂດຮ່ອມພູ Swat ແລະເຂດອ້ອມເແອ້ມໃນທ້າຍເດືອນເມສາຜ່ານມາ ຫລັງຈາກທີ່ພວກຕາລີບານໄດ້ລະເມີດການຢຸດຍິງແລະເຣີ່ມເຄື່ອນກຳລັງເຂົ້າ ໄປ ຍັງເຂດນະຄອນຫລວງອິສະລາມາບັດ ທາງກອງທັບກ່າວວ່າຕົນໄດ້ຂັບໄລ່ພວກຕາລີບານ ອອກໄປຈາກເຂດຮ່ອມພູແລ້ວເປັນສ່ວນໃຫຍ່ ແຕ່ກໍຍັງມີການຕໍ່ສູ້ກັນຢູ່ເປັນບາງຄັ້ງບາງ ຄາວ ໄດ້ມີການພົບເຫັນ 18 ສົບທີ່ສົງໃສວ່າເປັນຂອງພວກຕາລີບານໃນມື້ນີ້ ໃນເຂດຮ່ອມພູSwat ຊື່ງເຈົ້າໜ້າທີ່ທະຫານເຊື່ອວ່າ ຖືກພວກຊາວບ້ານທ້ອງຖິ່ນຂ້າຕາຍ ເພື່ອແກ້ແຄ້ນຄືນ ທາງການຄູເວດກ່າວວ່າປະຊາຊົນຈຳນວນ 41 ຄົນເສຍຊີວິດ ຫລັງຈາກໄຟໄໝ້ ເຕັ້ນຂອງງານແຕ່ງງານ ທີ່ເຕັມໄປ ດ້ວຍພວກແມ່ຍິງແລະເດັກນ້ອຍ ເຈົ້າໜ້າທີ່ກ່າວວ່າ ພວກນັກ ຊ່ຽວຊານ ພິສູດຫລັກຖານ ກຳລັງ ທຳງານເພື່ອຊີ້ບອກ ຊື່ສຽງ ຂອງແມ່ຍິງທີ່ເສຍຊີວິດ 35 ຄົນ ແລະເດັກນ້ອຍ 6 ຄົນ ທີ່ ຖືກໄຟໄໝ້ນັ້ນຢູ່ ເນຶ່ອງຈາກວ່າ ຫລາຍ ສົບຖືກໄຟໄໝ້ຫລາຍຈົນບໍ່ສາມາດຈະຊີ້ບອກໄດ້ວ່າເປັນຜູ້ໃດ ມີ ຜູ້ໄດ້ຮັບບາດເຈັບ ຢ່າງໜ້ອຍ 57 ຄົນໃນເຫດໄຟໄໝ້ດັ່ງກ່າວຊຶ່ງເກີດຂື້ນເມື່ອ ຕອນແລງຂອງວັນເສົາວານນີ້ ທີ່ເມືອງ Jahra ທາງພາກ ຕາເວັນຕົກຂອງຄູເວດ ເຈົ້າໜ້າທີ່ກ່າວວ່າ ພວກເຄາະ ຮ້າຍ ຫລາຍໆຄົນ ຖືກຢຽບ ຍ້ອນຜູ້ຄົນແຕກຕື່ນຕົກໃຈ ແລະຟ້າວ ຫລົບໜີອອກ ຈາກເຕັ້ນ ສາເຫດທີ່ພາໃຫ້ເກີດໄຟໄໝ້ທີ່ແທ້ຈິງນັ້ນ ຍັງບໍ່ຮູ້ເທື່ອໃນເວລານີ້ ເຖິງແມ່ນລາຍງານ ຂ່າວບົ່ງວ່າ ອາດ ເປັນເພາະ ການຕໍ່ສາຍໄຟຟ້າບໍ່ຖືກຕ້ອງ ໂດຍທົ່ວໆໄປແລ້ວ ພິທີແຕ່ງງານໃນຄູເວດ ຊຶ່ງເປັນປະເທດທີ່ຖືແນວ ທາງເດີມຂອງອິສະລາມນັ້ນຈະຈັດແຍກກັນ ລະວ່າງພວກຜູ້ຊາຍແລະພວກແມ່ຍິງ ສ່ວນພວກເດັກນ້ອຍ ຍິງຊາຍ ແມ່ນຮ່ວມໃນພິທີຂອງຝ່າຍຍິງ ເກົາຫລີເໜືອຫລືສາທາລະນະລັດປະຊາທິປະໃຕເກົາຫລີ ໄດ້ກ່າວຄຳຂູ່ໃນມື້ນີ້ວ່າ ຈະທຳລາຍສະຫະລັດກັບເກົາຫລີໃຕ້ໃຫ້ຮາບຄາບດ້ວຍອາວຸດນິວເຄລຍ ຖ້າຫາກວ່າສອງປະເທດນີ້ຄຸກຄາມຕົນ ສຳນັກງານຂ່າວກາງຂອງເກົາຫລີຊື່ງເປັນອົງການຂ່າວທາງການຂອງ ຣັຖບານພຽງຢາງ ອ້າງຄຳຖະແຫລງຂອງກອງທັບເກົາຫລີເໜືອທີ່ເວົ້າວ່າ "ຖ້າວ່າພວກຈັກກະພັດສະຫະລັດອາເມລິກາ ແລະກຸ່ມລີມິອຸງພັກໝາຍເຖິງເກົາຫລີໃຕ້ ຫາກຂົ່ມຂູ່ສາທາລະນະລັດປະຊາທິປະໃຕເກົາຫລີ ດ້ວຍອາວຸດນິວເຄລຍຕົນກໍຈະຕອບໂຕ້ຄືນດ້ວຍອາວຸດນິວເຄລຍ ຄືກັນ " ສະຫະລັດກັບເກົາຫລີໃຕ້ ມີກຳນົດຈະລົງມືທຳການຊ້ອມລົບຈຳລອງປະຈຳປີຮ່ວມກັນ ໂດຍໃຊ້ຄອມພິວເຕີຈັດສາກ ໃນວັນຈັນມື້ອື່ນນີ້ຊື່ງເກົາຫລີ ເໜືອຖືວ່າ ເປັນການກະກຽມເພື່ອບຸກລຸກຕົນ ລັດຖະບານພຽງຢາງໄດ້ອອກຄຳຖະແຫລງທີ່ແຂງກະດ້າງຢູ່ສະເໝີ ເວລາໃດທີ່ສະຫະລັດກັບເກົາກລີໃຕ້ ກຳລັງຈະຊ້ອມລົບຮ່ວມກັນ ທີ່ປະເທດຟິລິບປິນປະທານາທິບໍດີ ກລໍເຣຍ ອາໂຣຍໂຍ ໄດ້ສັ່ງໃຫ້ພວກທະຫານທຳລາຍລ້າງ ພວກຫົວຮຸນແຮງ ມູສລິມAbu Sayyaf ໃນເຂດພາກໃຕ້ຂອງ ຟິລິບປິນ ຫລັງຈາກ ການສູ້ລົບກັນ ທີ່ຍັງຜົນໃຫ້ພວກທະຫານຖືກຂ້າຕາຍ 23 ຄົນ ທ່ານນາງ ໄດ້ຖະແລງ ທີ່ເມືອງ Zamboanga ທາງພາກໃຕ້ ບ່ອນທີ່ ທ່ານນາງໄດ້ໄປຢ້ຽມຢາມພວກທະຫານບາດເຈັບເມື່ອວັນເສົາ ວານນີ້ ແລະເຂົ້າຮ່ວມພິທີຢ້ຽມຢາມແລະງັນສົບ ຂອງທະຫານ ທີ່ເສຍຊີວິດໃນການສູ້ລົບກັບກຸ່ມມູສລິມຫົວຮຸນແຮງAbu Sayyaf ເມື່ອວັນພຸດຜ່ານ ມາທີ່ເກາະບາຊິລັນນັ້ນ ລັດຖະມົນຕີຕ່າງປະເທດຟິລິບປິນ ທ່ານGilbert Teodoro ກ່າວ ວ່າ ທ່ານນາງປະທານາທິບໍດີອາໂຣຍໂຢ ຍັງໄດ້ເຕືອນວ່າ ສະມາຊິກ ຂອງກຸ່ມແນວໂຮມປົດປ່ອຍອິສລາມMoro ທີ່ໄດ້ຮ່ວມກັບກຸ່ມ Abu Sayyaf ສັງຫານພວກທະຫານນັ້ນ ກໍຈະຖືກຕາມລ່າໂຕເຊ່ນກັນເຖິງແມ່ນມີການ ຢຸດຍິງ ກັບພວກກຸ່ມກະບົດດັ່ງກ່າວ ກໍຕາມ ນາຍົກລັດຖະມົນຕີຍີ່ປຸ່ນ ທ່ານ Taro Aso ໄດ້ກ່າວສະແດງຄວາມເສົ້າເສຍຢ່າງສຸດຊຶ້ງ ຕໍ່ການທີ່ປະເທດຂອງທ່ານໄດ້ສ້າງຄວາມທຸກທໍລະມານໃຫ້ແກ່ເອເຊຍໃນລະວ່າງສົງຄາມໂລກຄັ້ງທີສອງ ທ່ານອາໂຊະໄດ້ເຊ່ນນັ້ນ ຢູ່ໃນພິທີທີ່ຈັດຂື້ນຢ່າງເຄ່ງຂຶມທີ່ໂຕກຽວໃນວັນເສົາ ວານນີ້ ເພື່ອເປັນຂີດໝາຍວັນຄົບຮອບ 64 ປີ ທີ່ຍິ່ປຸ່ນຍອມຈຳນົນຕໍ່ຝ່າຍພັນທະມິດໃນສົງຄາມໂລກຄັ້ງທີ່ສອງ ຄຳເຫັນຂອງທ່ານອາໂຊະ ໄດ້ຖືກຖ່າຍທອດທາງໂທລະພາບອອກໄປທົ່ວປະເທດແລະທ່ານໄດ້ສະແດງເສຍໃຈ ແລະກິນແໜງໃຈຢ່າງທີ່ສຸດ ຕໍ່ການເສຍຊີວິດຂອງຊາວຍິ່ປຸ່ນຫລາຍກ່ວາສາມລ້ານຄົນໃນລະວ່າງສົງຄາມນັ້ນ ຕລອດທັງພວກທີ່ໄດ້ຮັບເຄາະຈາກການຮຸກຮານຂອງຍິ່ປຸ່ນ ເຈົ້າຈັກກະພັດອາກິຮິໂຕະແລະພະຊາຍາ Michiko ກໍໄດ້ຊົງເຂົ້າຮ່ວມໃນພິທີຄົບຮອບນີ້ເຊ່ນກັນ ຊື່ງພະອົງກໍໄດ້ສະແດງຄວາມເສົ້າພະໄທ ຕໍ່ຄອບຄົວຂອງພວກທີ່ໄດ້ເສຍຊີວິດໄປ ແລະຊົງສະແດງຄວາມປາດຖະນາຂອງພະອົງວ່າໂສກນາຕະກຳແບບນີ້ ຄົງຈະບໍ່ເກີດຂື້ນອີກຈັກເທື່ອ ພະບິດາຂອງຈັກກະພັດອາກິຮິໂຕະມື້ລາງຈັກກະພັດຮິໂຣຮິໂຕະ ເປັນຜູ້ປະກາດຍອມແພ້ໃນສົງຄາມໂລກຄັ້ງທີ່ສອງນັ້ນເມື່ອວັນທີ 15 ສິງ ຫາ ປີ 1945 ທ່ານໝາຫຢິງ ຈີວ ປະທານາທິບໍດີໄຕ້ຫວັນ ໄດ້ກ່າວຂໍໂທດຕໍ່ປະຊາຊົນ ສຳຫລັບການປະຕິບັດງານ ຮັບມືຕໍ່ໄພລົມພາຍຸໄຕ້ຝຸ່ນທີ່ຊັກຊ້າຂອງລັດຖະບານ ທີ່ຍັງຜົນໃຫ້ ມີຜູ້ຊີວິດ ຫລາຍຮ້ອຍຄົນນັ້ນ ປະທານາທິບໍດີໝາ ກ່າວໃນ ຖະແລງການ ທາງທີວີເມື່ອວັນເສົາຜ່ານມານີ້ວ່າ ທ່ານມີຄວາມເສຍ ໃຈຫລາຍ ທີ່ລັດຖະບານຂອງທ່ານບໍ່ໄດ້ປະຕິບັດງານຮັບມືກັບໄພພິບັດຄັ້ງນີ້ໄດ້ດີ ແລະວ່ອງໄວກ່ວານັ້ນ ລັດຖະບານໄຕ້ຫວັນ ໄດ້ຖືກຕຳໜິ ຕິຕຽນ ຢ່າງໃຫຍ່ ທີ່ບໍ່ສາມາດຄາດຄະເນໄດ້ເຖິງລະດັບຄວາມຮ້າຍແຮງຂອງວິກິດການລົມໄຕ້ຝຸ່ນ ມໍຣະກົດ ທີ່ປະທະເກາະໄຕ້ຫວັນ ເມື່ອຕົ້ນເດືອນນີ້